পশ্চিমবঙ্গ
কলকাতা পশ্চিমবঙ্গের রাজধানী তথা বৃহত্তম শহর। কলকাতা ভারতের তৃতীয় বৃহৎ মহানগর। এবং বৃহত্তর কলকাতা দেশের তৃতীয় বৃহত্তম নগরাঞ্চল। উত্তরবঙ্গের শিলিগুড়ি রাজ্যের অপর এক অর্থনৈতিক গুরুত্বসম্পন্ন মহানগর। শিলিগুড়ি করিডোরে অবস্থিত এই শহর উত্তর-পূর্ব ভারতের সঙ্গে অবশিষ্ট দেশের সংযোগ রক্ষা করছে। আসানসোল ও দুর্গাপুর রাজ্যের পশ্চিমাঞ্চলের শিল্পতালুকে অবস্থিত অপর দুটি মহানগর। রাজ্যের অন্যান্য শহরগুলির মধ্যে উল্লেখযোগ্য হাওড়া, রাণীগঞ্জ, হলদিয়া, জলপাইগুড়ি, খড়গপুর, বর্ধমান, দার্জিলিং, মেদিনীপুর, তমলুক, ইংরেজ বাজার ও কোচবিহার।
কাশীপুর
কাশীপুর হল ভারতের পশ্চিমবঙ্গ রাজ্যের রাজধানী কলকাতা শহরের উত্তরাঞ্চলের একটি এলাকা। এটি কলকাতার একটি প্রাচীন জনবসতি। অঞ্চলটি কাশীপুর থানার অধীনস্থ। কাশীপুর-বেলগাছিয়া বিধানসভা কেন্দ্র এই অঞ্চলের বিধানসভা কেন্দ্র।
১৭১৭ সালে ব্রিটিশ ইস্ট ইন্ডিয়া কোম্পানি ৫৫টি গ্রাম কিনে সেগুলিকে তাদের কলকাতার সম্পত্তির সঙ্গে যুক্ত করে। "পঞ্চান্নগ্রাম" নামে পরিচিত এই ৫৫টি গ্রাম বা মৌজার একটি ছিল কাশীপুর। এইচ. ই. এ. কটন লিখেছেন, "কাশীপুর অঞ্চলটি নদীর ধারে সবচেয়ে সুন্দর এলাকাগুলির একটি। এখানে অনেকগুলি বাগানবাড়ি রয়েছে।" সেই সময় থেকেই কাশীপুর একটি শিল্পাঞ্চল। এখানে গভর্নমেন্ট গান ফাউন্ডারি, সিন্ডার অ্যান্ড রাইফেল শেল ফ্যাক্টরি (কর্নেল হাচিনসন যার মূল প্রতিষ্ঠাতা) এবং একাধিক চিনি ও পাটকল গড়ে ওঠে।